Shelisheli

Shelisheli ni funguvisiwa na jamhuri katika Bahari Hindi, mashariki kwa mwambao wa Afrika Mashariki na kaskazini kwa Madagaska.

Jiografia 

Shelisheli ina visiwa 115; 32 kati ya hivyo ni visiwa vikubwa kidogo vyenye milima, vingine ni vidogo na huitwa "Visiwa vya nje".

Kisiwa kikubwa zaidi ni Mahé na mji mkuu Victoria uko huko. Wakazi wengi huishi Mahe pamoja na visiwa vya karibu, hasa Praslin na La Digue.

Visiwa hivyo vina milima inayofikia hadi mita 900 juu ya UB. Mkubwa ni Morne Seychellois wenye mita 905 juu ya UB. 

Hali ya hewa ni ya kitropiki ikiwa halijoto iko kati ya 24 °C na 30 °C. Kiasi cha mvua ni kati ya mm 2.880 huko Victoria na mm 3.550  mlimani.

Historia 

Hakuna hakika kuhusu wakazi wa kwanza. Inaaminika ya kwamba ndio mabaharia na wafanyabiashara Waarabu. 

Taarifa ya kwanza imepatikana kutoka kwa Wareno waliozunguka hapa kuanzia mwaka 1505.

Kwa karne moja na nusu meli au jahazi zilipitia Shelisheli tu kwa kusudi la kuchota maji ya kunywa au kukusanya matunda bila ya kuanzisha makao ya kudumu. Majambazi wa baharini walipenda kujificha Shelisheli.

Ndio Ufaransa uliojenga vituo vya kwanza vya kudumu mwaka 1756. Wafaransa waliita visiva "Seychelles" kwa heshima ya waziri wao wa siku zile Jean Moreau de Sechelles.

Walowezi wao walianzisha mashamba makubwa ya mazao ya biashara wakitumia watumwa kutoka Madagaska na Afrika bara kwa ajili ya kazi yenyewe. 

Tangu mwaka 1814 visiwa vilikuwa chini ya Uingereza. Waingereza walivumilia walowezi na utamaduni wa Kifaransa visiwani.

Kwanza Shelisheli zilikuwa zikitawaliwa pamoja na Mauritius, lakini mwaka 1903 visiwa vilipewa cheo cha koloni mbali na Mauritius. 

Mwaka 1970 Shelisheli walipata uhuru. Katiba ya kwanza ilifuata mfano wa Uingerezeza lakini mwaka 1979 katiba mpya ilileta mfumo wa chama kimoja. 

Tangu 1993 katiba ilisahihishwa tena ikiruhusu vyama vingi vya kisiasa.

Chama kilichopata kura nyingi ndicho SPPF (Seychelles People's Progressive Front).

Wakazi 
Wakazi kwa jumla (93.2%) ni machotara wenye mchanganyiko wa damu ya Afrika bara, Ulaya na Asia. Licha ya hao kuna vikundi vidogo vya Wahindi (6%), Wazungu (5%) na Wachina (0.5%) halisi.

Lugha rasmi ni tatu: Kiingereza (5.1%), Kifaransa (0.7%) na Kiseselwa, aina ya Krioli ambayo imetokana na Kifaransa na ndiyo lugha ya kawaida (91%).

Upande wa dini, wakazi wengi  ni Wakristo, hasa Wakatoliki (76.2%), halafu Waprotestanti (13.0%), wengine wachache ni Wahindu (2.4%), Waislamu (1.6%) n.k.

Uchumi 
Biashara ya Shelisheli inategemea hasa utalii unaoingiza 70% ya pato la taifa. Asilimia 30 hivi za wafanyakazi wote wamo katika utalii. 

Pamoja na utalii, uvuvi na kilimo ni muhimu pia.

Tazama pia
 Orodha ya nchi kufuatana na wakazi
 Orodha ya nchi za Afrika kulingana na idadi ya watu
 Orodha ya nchi za Afrika kulingana na msongamano wa watu
 Orodha ya nchi za Afrika kulingana na pato la taifa
 Demografia ya Afrika

Tanbihi

Viungo vya nje 

Serikali
 SeyGov, main government portal
 State House, Office of the President of the Republic of Seychelles
 Central Bank of Seychelles, on-shore banking and insurance regulator
 Seychelles International Business Authority (SIBA), regulator of off-shore financial sector
 Seychelles Investment Bureau, government agency promoting investment in the Seychelles
 National Bureau of Statistics, government agency responsible for collecting, compiling, analysing and publishing statistical information
 Serikali ya Shelisheli mtandaoni
 US Department of State,  Background Note: Seychelles

Dini
 GigaCatholic

Taarifa za jumla
 
 Seychelles  from UCB Libraries GovPubs
 
 Seychelles from BBC News

 Island Conservation Society, a non-profit nature conservation and educational non-governmental organisation
 Nature Seychelles, a scientific/environmental non-governmental nature protection association
 The Seychelles Nation, the largest circulation local daily newspaper
 Seychelles Bird Records Committee
 Seychelles.travel, Government tourism portal
 Air Seychelles, Seychelles national airline
 ADST interview with U.S. Ambassador to the Seychelles David Fischer
 Private website with tips and images

Shelisheli
Nchi za Afrika
Umoja wa Afrika
Visiwa vya Afrika
Visiwa vya Bahari ya Hindi
Nchi za visiwa
Jumuiya ya Madola
Nchi zinazotumia lugha ya Kifaransa
Jumuiya ya Maendeleo Kusini mwa Afrika